Kokkene skal i køkkenet i seks timer og 25 minutter, og opgaven er at lave en forret, hovedret og dessert i 12 couverter ud fra en råvarekurv, som de først blev bekendt med indholdet af lørdag.  Hver tjenerfinalist skal servere maden fra to af køkkenerne og præsentere deres håndværk i en række af fagets discipliner. Med i konkurrencen for kokkene er blandt andre Dennis Carlsen fra Restaurant Bühlmann på Hotel Scheelsminde i Aalborg. Skal man vinde konkurrencerne handler det om at imponere de stjernespækkede dommerpaneler, der rummer nogle af branchens allerstørste navne. I tjenerkonkurrencen består dommerpanelet af Jacob Kocemba, Ann Mari Wang-Johannessen, Anita Kajhøj Ibsen, Peter Fagerland og Heine Egelund, mens kokkene skal imponere Jeppe Foldager, Tommy Raanti, Anita Klemensen, Thorsten Schmidt, Per Hallundbæk, Daniel Kruse, Mikkel Laursen og Bocuse d’Or-vinderen fra nordjyske Svinkløv Badehotel, Kenneth Toft-Hansen. Direktør glæder sig over højt niveau HORESTAs adm. direktør, Jannick Nytoft, glæder sig over den store tilslutning til konkurrencerne og det høje niveau, som deltagerne udviste i semifinale. - Danmark hører jo hjemme i den absolutte superliga, når det kommer til service og gastronomi. Det er ikke en position, som vi må tage for givet, og konkurrencer som Årets Kok og Årets Tjener er med til at dyrke de allermest lysende talenter, branchen har at byde på, siger Jannick Nytoft. - Deltagerne har i semifinalerne udvist et højt niveau af faglighed og en evne til at innovere, der er i særklasse. Jeg er ikke i tvivl om, at vi har nogle utrolig spændende finaler i vente, siger HORESTAs administrerende direktør. Årets Kok- og Årets Tjener-konkurrencerne er arrangeret af HORESTA og 3F. Finalen finder sted i dag under fødevaremessen Foodexpo i MCH Messecenter Herning. Vinderne af konkurrencerne får hver 40.000 kr.

Referat:
I denne weekend konkurrerer en række af landets dygtigste kokke og tjenere ved finalerne i Årets Kok og Årets Tjener ved de officielle danmarksmesterskaber under Foodexpo-messen i MCH Messecenter Herning.